b'\n_START_ARTICLE_\nKalevi Olin\n_START_PARAGRAPH_\nKalevi Anders Wilhelm Olin [ul\xc3\xad:n] (s. 5. lokakuuta 1945 Pyh\xc3\xa4j\xc3\xa4rvi Ul) on Jyv\xc3\xa4skyl\xc3\xa4n yliopiston entinen apulaisprofessori (1987\xe2\x80\x932005) ja professori (1998\xe2\x80\x932005), joka toimi SDP:n kansanedustajana vuosina 1995\xe2\x80\x932007 Keski-Suomen vaalipiirist\xc3\xa4. T\xc3\xa4h\xc3\xa4n ty\xc3\xb6h\xc3\xb6ns\xc3\xa4 liittyen Olin on toiminut my\xc3\xb6s Ranskan Strasbourgissa Euroopan Neuvoston parlamentaarisen yleiskokouksen varaj\xc3\xa4senen\xc3\xa4 2003\xe2\x80\x932007 ja sen yhteydess\xc3\xa4 mm. Euroopan Neuvoston tiedealakomiteassa 2003 ja v\xc3\xa4est\xc3\xb6komiteassa 2004\xe2\x80\x932007. Kansanedustajana Olin vaikutti sivistysvaliokunnassa, suuressa valiokunnassa (EU-asiat), ulkoasiainvaliokunnassa ja tulevaisuusvaliokunnassa, jossa h\xc3\xa4n toimi my\xc3\xb6s varapuheenjohtajana. Lis\xc3\xa4ksi h\xc3\xa4n johti 1999\xe2\x80\x932003 ja 2003\xe2\x80\x932007 eduskunnan tietohallinnon johtoryhm\xc3\xa4\xc3\xa4 sek\xc3\xa4 eduskunnan Tutkijoiden ja Kansanedustajien Seuraa 2003\xe2\x80\x932007._NEWLINE_Olin on ollut mukana Jyv\xc3\xa4skyl\xc3\xa4n kaupunginvaltuustossa 1980\xe2\x80\x932011 ja toimi sen puheenjohtajana 1996\xe2\x80\x931997 sek\xc3\xa4 varapuheenjohtajana 1988\xe2\x80\x931994 ja 2009\xe2\x80\x932011. Maakuntapolitiikkaan Olin on osallistunut Keski-Suomen liiton maakuntahallituksen puheenjohtajana 1993\xe2\x80\x931996 ja maakuntavaltuuston 1. varapuheenjohtajana 1997\xe2\x80\x932011. Vuonna 2009 h\xc3\xa4n oli ehdolla Euroopan parlamenttivaaleissa, muttei tullut valituksi 13\xc2\xa0191 \xc3\xa4\xc3\xa4nell\xc3\xa4\xc3\xa4n. Vuoden 2011 eduskuntavaaleissa Olin sai vaalipiiriss\xc3\xa4\xc3\xa4n SDP:n ehdokkaista kolmanneksi eniten \xc3\xa4\xc3\xa4ni\xc3\xa4, mik\xc3\xa4 yleens\xc3\xa4 on riitt\xc3\xa4nyt valintaan. Puolue menetti vaalissa kolmannen paikkansa ja Olin j\xc3\xa4i valitsematta sijoittumalla vaalipiirins\xc3\xa4 kansanedustajan 1. varasijalle. Puolueensa toisesta eduskuntapaikasta h\xc3\xa4n j\xc3\xa4i 87 \xc3\xa4\xc3\xa4nen p\xc3\xa4\xc3\xa4h\xc3\xa4n._NEWLINE_Olin on aktiivinen keskustelija ja pyydetty puhuja eri yhteiskunnallisiin tilaisuuksiin. H\xc3\xa4n on my\xc3\xb6s urheilupuolen j\xc3\xa4rjest\xc3\xb6mies, sill\xc3\xa4 h\xc3\xa4n on toiminut Suomen Ty\xc3\xb6v\xc3\xa4en Urheiluliiton (TUL) puheenjohtajana vuodet 1995\xe2\x80\x932007 sek\xc3\xa4 liiton valtuuston puheenjohtajana vuosina 1983\xe2\x80\x931995. Kansainv\xc3\xa4lisen TUL:n (International Workers and Amateurs in Sports Confederation CSIT) ensimm\xc3\xa4isen\xc3\xa4 suomalaisena puheenjohtajana Olin vaikutti 1996-2008. Vuonna 2008 h\xc3\xa4net valittiin CSIT:n kunniapuheenjohtajaksi. Olin on osallistunut lis\xc3\xa4ksi kansanterveysj\xc3\xa4rjest\xc3\xb6jen ty\xc3\xb6h\xc3\xb6n toimimalla mm. Suomen Reumaliiton varapuheenjohtajana 1992-1996 ja valtuuston puheenjohtajana 1997\xe2\x80\x932002. Kaupunkisuunnittelua Suomessa ja Yhdysvalloissa opiskelleena sek\xc3\xa4 arkkitehtuurista kiinnostuneena h\xc3\xa4net valittiin valtakunnallisen Alvar Aalto -seuran puheenjohtajaksi 2009\xe2\x80\x932012. \xe2\x80\x93 Olinin harrastuksia ovat lukeminen, kirjoittaminen, taiden\xc3\xa4yttelyt, teatteri ja tennis, jossa h\xc3\xa4n on saavuttanut viisi Euroopan mestaruutta parlamenttien v\xc3\xa4lisiss\xc3\xa4 tenniskisoissa Suomen joukkueessa (Merikukka Forsius, Matti Saarinen ja Kalevi Olin)._NEWLINE_Olin oli vahvana ehdokkaana Jyv\xc3\xa4skyl\xc3\xa4n kaupunginjohtajaksi vuonna 2004 Pekka Kettusen tultua erotetuksi virasta erorahalla, jonka my\xc3\xb6nt\xc3\xa4m\xc3\xa4ll\xc3\xa4 valtuusto ylitti toimivaltuutensa. Vaaliin tuli haastajaksi kokoomuksen Markku Andersson. Olin voitti ensimm\xc3\xa4isell\xc3\xa4 kierroksella Anderssonin, mutta j\xc3\xa4i yhden \xc3\xa4\xc3\xa4nen p\xc3\xa4\xc3\xa4h\xc3\xa4n tarvittavasta enemmist\xc3\xb6st\xc3\xa4. Toisella ratkaisevalla vaalikierroksella Andersson voitti Olinin niin ik\xc3\xa4\xc3\xa4n yhdell\xc3\xa4 \xc3\xa4\xc3\xa4nell\xc3\xa4 luvuin 30\xe2\x80\x9329.  _NEWLINE_Kalevi Olinin kirjallinen toiminta k\xc3\xa4sitt\xc3\xa4\xc3\xa4 yli 250 yksin tai yhdess\xc3\xa4 tuotettua tieteellist\xc3\xa4 ja kansantajuista suomen-, englannin-, ranskan- ja ruotsinkielist\xc3\xa4 julkaisua yhteiskunnasta ja liikunnasta suunnittelun ja p\xc3\xa4\xc3\xa4t\xc3\xb6ksenteon, politiikan, hallinnollisen johtamisen ja siirtolaisuuden n\xc3\xa4k\xc3\xb6kulmista. Poliitikkouransa p\xc3\xa4\xc3\xa4tetty\xc3\xa4\xc3\xa4n Olin on jatkanut kirjallista toimintaansa. H\xc3\xa4net kutsuttiin aiemmin johtamansa urheilun maailmanj\xc3\xa4rjest\xc3\xb6n (CSIT) englanniksi ja ranskaksi julkaistavien 100-vuotisjuhlakirjojen toimittajaksi ja yhdeksi kirjoittajaksi. Teokset julkistettiin j\xc3\xa4rjest\xc3\xb6n 100-vuotisjuhlallisuuksien yhteydess\xc3\xa4 Brysseliss\xc3\xa4 lokakuussa 2013 (Olin, K. Ed. Sport, Peace and Development. International Worker Sport 1913-2013. Sportverlag. Vienna. Austria. 159 p. / Olin, K. Ed. Sport, Paix et Developpment. Sport Travailliste International 1913-2013. Sportverlag. Vienne. Autriche. 159 p.  _NEWLINE_Olin on naimisissa liikunnan ja terveystiedon opettaja Pirre Olinin kanssa. He asuvat nykyisin Turussa ja Helsingiss\xc3\xa4. Sotilasarvoltaan Kalevi Olin on kersantti (1966).'